《刘生》
明代·江晖

五陵多美选，六郡尽良家。刘生代豪荡，标举独荣华。

宝剑长三尺，金樽满百花。唯当重意气，何处有骄奢。

作者简介：明浙江仁和人，字景旸，一字景孚。正德十二年进士，授翰林修撰。以谏武宗南巡被廷杖，谪广德知州。再召入翰林。嘉靖初擢河南佥事，养病归，旋卒，年三十六。为文钩玄猎秘，杂以古文奇字，与曹嘉、王廷陈、马汝骥齐名，有曹、王、江、马之称。有《亶爰子集》。